b'\n_START_ARTICLE_\nNorske Grafikere\n_START_PARAGRAPH_\nNorske Grafikere er en landsdekkende forening for yrkesaktive billedkunstnere som arbeider med grafikk. Foreningens form\xc3\xa5l er \xc3\xa5 ivareta medlemmenes faglige, sosiale og \xc3\xb8konomiske interesser. Foreningen ble stiftet i l\xc3\xb8rdag 15. november 1919. Hensikten var \xc3\xa5 gj\xc3\xb8re grafikken kjent som egen kunstart, og \xc3\xa5 bedre kunstnernes situasjon. Dagens forening inkluderer tradisjonelle, klassiske uttrykksformer som h\xc3\xb8ytrykk, dyptrykk og plantrykk, og nyere teknikker som data- og digitalprint,_NEWLINE_Norske Grafikere driver ogs\xc3\xa5 kunstgalleriet Galleri Norske Grafikere i Oslo._NEWLINE_Stiftelsen av Norske Grafikere er beskrevet slik i referatet fra stiftelsesm\xc3\xb8tet:_NEWLINE_\xc2\xabEtter anmodning av de herrer Arent og Christian Christiansen, Kristofer Eriksen, Alfred Oster og Olaf Willums, der forberedte m\xc3\xb8tet, hadde f\xc3\xb8lgende herrer stillet sig som innbydere, nemlig: Pola Gaugin, Henrik Lund, Edvard Munch, Johan Nordhagen, Harald Sohlberg, A.C. Svarstad og Erik Werenskiold\xc2\xbb. Videre skriver Sidsel Helliesen: \xc2\xabPola Gaugin ledet m\xc3\xb8tet [\xe2\x80\xa6] Henrik Lund ble valgt til formann, Olaf Willums til viseformann, Anders Svarstad til styremedlem og Kristofer Eriksen til kasserer og sekret\xc3\xa6r [\xe2\x80\xa6] Kontingenten ble satt til kr 20,- pr. \xc3\xa5r. Som foreningens navn ble \xe2\x80\x98Norske Grafikere\xe2\x80\x99 ensemming vedtatt, etter forslag fra Severin Segelcke\xc2\xbb (Sidsel Helliesen, Norsk grafikk gjennom 100 \xc3\xa5r)._NEWLINE_Med Anne Breivik som styreleder etablerte Norske Grafikere det f\xc3\xb8rste kunstnerstyrte galleriet med statlig st\xc3\xb8tte i 1972. Her kan man oppleve mangfoldet av grafiske uttrykksformer, gjennom utstillinger og det store og varierte utvalget av grafiske arbeider fra foreningens medlemmer._NEWLINE_Norske Grafikere best\xc3\xa5r av over 300 yrkesaktive grafikere. Med ca 5000 trykk i galleriet har vi landets st\xc3\xb8rste samling samtidsgrafikk og et stort utvalg unge nyutdannede grafikere. Opptakskriteriene i foreningen er strenge og derfor er det et kvalitetsstempel og en anerkjennelse \xc3\xa5 bli tatt opp som medlem._NEWLINE_Foreningens griff ble laget i 1925 av Kristofer Eriksen Ganer. Griffen er en blanding av en \xc3\xb8rn og en l\xc3\xb8ve, og den har lange kl\xc3\xb8r som er st\xc3\xb8rre enn det st\xc3\xb8rste horn. Den kom fra Asia, fra ett av de land som de hellige tre kongene kom fra. En av kongene hadde med seg som gave et drikkehorn, som var laget av en griffs klo.'